Толькі ў Мінску налічваецца амаль 20 месцаў расстрэлаў і пахаванняў рэпрэсаваных, і напэўна яшчэ не ўсе выяўленныя. Такія ж месцы ёсць амаль каля кожнага абласнога і раённага горада Беларусі, пытанне толькі ў маштабах злачынстваў, што там здзяйсняліся. Мы да сённяшняга дня не ведаем ні дакладнай колькасці забітых у Курапатах, ні іх імёнаў. Выяўленныя імёны толькі дзвюх ахвяраў. Падчас даследавання адной з магіл у гаманцы знойдзены турэмныя квітанцыі пра адабранне каштоўных рэчаў арыштаваных. Квітанцыі былі выдадзены 10 чэрвеня 1940 года гарадзенскім габрэям Моўшы Крамеру і Мардыхаю Шулескесу.